李鹹谷歌
作者：黄師參
朝代：宋

paragraphs: 李鹹谷，真詩人，無枝可棲雲水身。
去年縣官爲架屋，纔有數枝堪寄宿。
朝厨無烟眠正高，癡兒叫怒吟轉豪。
人間六月盡絺服，獨著春衫凉自足。
黄雞白酒東家留，西家欲留還住休。
鑿池養魚未盈掌，有客過門須舉網。
網收魚盡鏡奩空，菜羹作供尤春風。
谷之山，窈復深，誰其友之紫芝民。
谷之水，清且泚，誰其似之巢父耳。
再拜號君鹹谷子，白頭結交從此始。